**Vyhodnotenie včelárskeho podujatia**

 **„Medový perníček do srdca chodníček“ organizovaného v dňoch 3., 4. a 5.12.2016 v Kultúrnom dome Nová Ľubovňa**

 Aj v tomto roku sa prvý decembrový týždeň v Novej Ľubovni niesol v znamení vôni medu a medového pečiva. Regionálny spolok včelárov Slovenska Nová Ľubovňa v spolupráci s Obecným úradom organizoval jubilejný **V. ročník** podujatia **„Medový perníček do srdca chodníček“**. Aj v tomto roku to boli tri dni v znamení medu ale hlavne významu včelárenia pre prírodu a človeka.

 Prvý deň **sobota 3.12.2016** bol v znamení vône medového pečiva.

 Od 14,00 hod. v kuchyni kultúrneho domu a v sále sa konal kurz pečenia medového pečiva a prípravy medovníkov na nedeľňajšiu výstavu. Kurz ako každoročne viedla paní Veronika Olšavská. Záujem o tento kurz stúpa z roka na rok hlavne u mládeže a mladých mamičiek . Do priebehu kurzu sa zapojili aj členky Klubu dôchodcov z Novej Ľubovne. Vaľkanie a vykrojovanie medového cesta si deti popri svojich mamách a babičkách užívali a skúsenosť niektorých účastníčok , ale aj detí z minulého roka bola viditeľná. Deťom sa samozrejme najviac páčilo zdobenie medovníkov, ktorých bolo napečených na výstavu, ochutnávku na nedeľné popoludnie a účastníkov pondelkovej prednášky pre deti ZŠ dostatok. Po napečení a zdobení medovníkov bolo zaslúžené posedenie pri dobrom čaji a koláčiku. Potvrdzovali to usmiate tváričky detí a u niektorých aj neochota ísť domov. Účastníčky si na záver ešte v rozhovoroch okomentovali tohtoročný nový recept na prípravu medového cesta a kladne hodnotili chuť a kvalitu medovníkov. Niektorí z účastníkov si ešte dlhšie večer zdokonaľovali všelijaké motívy zdobenia.

 Hlavným podujatím však bola **„Včelárska výstava“** včelích produktov, výrobkov z nich , včelárskeho vybavenia, ochutnávka medu a súťaž o najlepší med z produkcie našich včelárov **v** **nedeľu 4.12.2016.**

 Ako v minulom roku aj toho roku podujatie začalo o 10,30 slávnostnou Sv. omšou za včelárov. Sv. omšu celebroval pán kaplán Mgr. Vladimír Fedorek. Homília zameraná aj na **patróna včelárov sv. Ambróza** a prinášanie obety včelármi a deťmi s príhovorom k obetným darom s včelárskou témou doladili slávnosť včelárov v Novej Ľubovni.

 Od 14,00 hod. pokračovalo podujatie v kultúrnom dome. Podujatie zahájil predseda Spolku včelárov v Novej Ľubovni p. Boleš, ktorého doplnili s príhovormi predseda Spolku včelárov Slovenska p. Kameník, Ing. a starosta Obecného úradu Nová Ľubovňa p. Turlík.

 Účastníci podujatia mali možnosť ochutnať vzorky jednodruhových medov z rôznych oblastí Slovenska. Samozrejme nechýbala ochutnávka medu od včelárov nášho spolku a súťaž o najlepší med z tunajšej oblasti **„ Najlepší med z produkcie včelárov nášho spolku“.** Súťaž bola anonymná. Vzorky boli označené číslom. Ohodnotenie medu vykonali účastníci podujatia formou hlasovacieho lístku označením čísla súťažiaceho medu. Do súťaže bolo prihlásených 27 vzoriek medu. Prvé miesto s najväčším počtom hlasov obsadil med včelára Juraja Chamillu. Návštevníci mali možnosť si zakúpiť včelie produkty z produkcie našich včelárov. Škoda že dopyt po mede priamo od včelárov bol vyšší než sme to mohli splniť . Bolo to však z dôvodu, že tento rok nebol pre včelárov priaznivý. Včielky nám z rôznych príčin produkovali len malé množstvo medu, niektoré včielstva nemali ani na obživu a bolo ich aj počas leta potrebné prikrmovať. Možno ďalší rok bude ku včielkám priaznivejší. Rozhovory včelárov o zážitkoch z tohtoročnej včelárskej sezóny, posedenie návštevníkov pri čaji, medovom pečive pripraveného našimi účastníkmi kurzu pečenia medovníkov, ochutnávky medu spríjemnené predvianočnou atmosférou - vianočnými koledami prispeli ku príjemnému strávenému času nedeľňajšieho popoludnia. Úprimné poďakovanie patri hlavne Obecnému úradu Nová Ľubovňa za ich podporu tohto podujatia , ale aj sponzorom a to Poľnohospodárskemu družstvu Nová Ľubovňa, firme Calendula, Pekáreň Goral a SLK Catering. Účasť návštevníkov dvojdňového podujatia potvrdzuje, že podujatie spĺňa svoje opodstatnenie a že sa už stalo jedným z očakávaných podujatí v obci v priebehu roka.

 **Takže dovidenia na budúci rok.**

 V pondelok 5.12.2016 od 9,00 hod. vo veľkej sále kultúrneho domu v Novej Ľubovni sa uskutočnila včelárska prednáška pre žiakov ZŠ Nová Ľubovňa. Téma prednášky bola **„Význam včely medonosnej pre** **prírodu a človeka“** Prednášku viedla paní Veronika Olšavská absolventka ročného večerného štúdia odboru včelár - včelárka na SOŠ Pod Bánošom v Banskej Bystrici. Prednáška pripravená formou prezentácie premietaním na veľké plátno pridala na dôležitosti. Prednášku doplnenú o výstavu včelárskeho vybavenia , včelích produktov a včelárskych výrobkov deti sledovali s veľkým záujmom.  Niektoré vystavené predmety si deti samozrejme chceli aj odskúšať a vysvetliť ich použitie v praxi. Na množstvo otázok detí odpovedal a používanie včelárskych pomôcok vysvetľoval p. Boleš. V závere žiaci dostali zopár otázok na overenie ich pozornosti pri prednáške, ich odpovede a otázky  naznačujú záujem detí o včelárenie a úlohe včely v prírode. Na záver žiaci mali možnosť ochutnať koláčik s čajíkom a každý odchádzal s medovým koláčikom v ruke, ktorý im upiekli účastníci kurzu pečenia v sobotu.

 Krátku prednášku o včelách sme venovali aj s malou sladkou odmenou na záver dopoludnia aj detičkám Materskej školy v Novej Ľubovni .

 Vzhľadom na záujem o včelárstvo sme ešte po skončení pokračovali prezentáciou včelárstva a prednáškou pre žiakov prvého stupňa na ZŠ v obci nášho regiónu Kolačkove.

 Vincent Boleš, predseda R SVS